זאב רווח

ביוגרפיה

רווח נולד ברבאט שבמרוקו בשם "זאב נחום רווח" על שמם של זאב ז'בוטינסקי ונחום סוקולוב, והוא הבן הראשון מתוך שבעה ילדים. בגיל 8 בשנת 1948 עלה יחד עם משפחתו לישראל. בתחילה התגוררה המשפחה במעברה בחיפה. מגיל 9 עד גיל 13 התגורר עם משפחתו בשכונת מוסררה שבירושלים. אביו אף הקים בשכונה זו בית כנסת. מאוחר יותר עברה משפחתו לשכונת קריית יובל שבירושלים.
מגיל 13 למד בישיבה התיכונית-חקלאית בכפר חסידים. את שירותו הצבאי עשה בחטיבת הנח"ל.
רווח מזוהה פוליטית עם מפלגת הליכוד. בשנת 1992 הופיע בתשדירי הבחירות של המפלגה. בשנת 2003 התמודד על מושב במועצת עיריית רמת גן מטעם רשימת הליכוד.
באפריל 2018 הדליק משואה בטקס הדלקת המשואות של חגיגות שנת ה-70 למדינת ישראל, ובירך "שהחיינו".

בתיאטרון

רווח הוא בוגר המחזור הראשון של בית הספר הגבוה למשחק "בית צבי".
בשנים 1963–1966 שיחק בתיאטרון "אֹהל", בין היתר במחזות: "האידיוטית", "שלושת המלאכים" ו"בלי עין הרע". בשנים 1966–1973 שיחק ב"תיאטרון הקאמרי", שם שיחק בין היתר במחזות, "הכושי עשה את שלו", פרי עטו של יוסף (טומי) לפיד, מחזה שהעלה לאחר שנים בסוף שנות התשעים כשחקן וכבמאי, את דמותו של לאונרדו ב"חתונת הדמים", את דמותו של אובו ב"אובו המלך" לצידה של דבורה קידר, הנסיך האל ב"הנרי הרביעי", סר לאנסלוט ב"הדרקון", פיגארו ב"נישואי פיגארו" ואת המפקח אזולאי ב"המפקח". בשנת 1988 הועלה בתיאטרון הלאומי הבימה המחזמר המצליח "סאלח שבתי" בכיכובו של רווח ולצדו גאולה נוני, חני נחמיאס ועוד. על הבימוי הופקד אפרים קישון ואת המוזיקה למחזמר כתבה המלחינה נורית הירש. מתוך המחזמר זכור במיוחד הלהיט הגדול של ההצגה "אח יא ראב". ההצגה רצה כ-172 פעמים בהצלחה רבה ברחבי ישראל.
לאחר שנים מחוץ לתיאטרון הרפרטוארי, חזר רווח להופיע בשנת 2010 בתפקיד אלברטו בהצגה "ולנטינו" של תיאטרון בית ליסין, לאחר מכן שיחק את דמותו של שמעון בוסקילה בהצגה "בנים גידלתי ורוממתי" ואת דמותו של יוחנן ב"סוחרי גומי", של המחזאי חנוך לוין.
בשנת 2013 עלה המופע "חגיגה בסנוקר" בכיכובו, שהתבסס על הסרט המקורי שאף הוא היה בכיכובו. באותה שנה שיחק בהצגת הבידור "עוד חבר כזה ואבדנו" לצד יוסי וידר. בשנת 2014 ביים ושיחק במופע "מומו שיפוצים". בשנת 2019 הופיע בהצגת הבידור "זקנים חסרי מנוח" לצד אריה מוסקונה ועירית ענבי.

בטלוויזיה

בשנת 1994 שיחק בפאפא, סדרת טלוויזיה. בשנים 1999–2000 הנחה את התוכנית "בטברנה" בערוץ הראשון. בשנת 2002 שיחק רווח בסדרת הדרמה "המשאית", ובסוף 2010 שודרה בערוץ הוט 3 ובערוץ הילדים הסדרה "חסמבה דור 3" שם גילם רווח את אלימלך זורקין, תפקיד אותו גילם גם בסרט "חסמבה ונערי ההפקר" משנת 1971.
באותה השנה, שיחק רווח תפקיד ראשי בסדרת הפשע שיצר חיים בוזגלו - "הכבוד של מרציאנו".
בשנת 2016 שיחק בסדרה הקומית לילדים "סופשלי", ששודרה בערוץ הילדים.
בשנת 2017 שיחק בסיטקום "שמחות", שם גילם את מרדכי בלילי - בעל אולם האירועים.
בשנת 2018 שיחק בסדרה "שלטון הצללים" בתור מני גרציאנו.

בקולנוע

רווח שיחק בלמעלה מארבעים סרטי קולנוע, ואף שהוא שיחק בתפקידים ראשיים בסרטים ובהצגות מסוגות רבות, הוא בולט במיוחד ככוכב של ז'אנר סרטי הבורקס. בסרטים אלה נהג רווח לגלם דמויות סטריאוטיפיות וגרוטסקיות של אנשים בשולי החברה המפלסים את דרכם בהשתלשלות אירועים קומית, המורכבת בדרך כלל מרמאויות קטנות, התחפשויות וחילופי זהויות (אשכנזי/מזרחי, גבר/אישה, עשיר/עני, תאומים ועוד).
בסרט "הגונב מגנב פטור" שאותו ביים ובו השתתף, ניתן למצוא סאטירה בזמן אמת על מאפיינים רבים בחברה הישראלית: עדתיות - השוטר האשכנזי, בועז דוידזון (שמו של במאי סרטי הבורקס בועז דוידזון המגולם על ידי אילן דר), מכניס את הגיבור המזרחי לכלא וגונב ממנו את אשתו; קולנוע "מגויס" - רווח מתחפש לשחקן המגלם את אידי אמין בצילומי הסרט "מבצע יונתן" של מנחם גולן, שנערכו באותה תקופה; הרוחניות המזויפת המיובאת מהודו והמזרח - רווח מתחפש למהרישי יוגי, שביקר בישראל באותה תקופה, ועוד.
בשנת 2010 הוענק לרווח "פרס אופיר" על מפעל-חיים בקולנוע על ידי האקדמיה הישראלית לקולנוע.

משפחתו

רווח היה נשוי לשחקנית שולה רווח. נשוי למלי ומתגורר עם משפחתו ברמת גן. הוא אב לחמישה ילדים.
אחיו הצעיר, אורי רווח, היה בעבר זמר, טרם חזר בתשובה כזמר שר את שירי הפתיחה בסרטיו של אחיו "צרלי וחצי" ו"רק היום". אחיינו, משה רווח, מכהן כממלא-מקום וסגן ראש עיריית רמת גן, ויו"ר סיעת הליכוד ברמת גן.